Зэгъэзахуэ щымыIэмэ
Къэбэрдей-Балъкъэрым и Iэтащхьэ Къанокъуэ Арсен Правительствэм и финанс-экономикэ IэнатIэм и унафэщIхэм ядригъэкIуэкIа зэIущIэм щыжиIащ мы гъэм республикэм иIэ ахъшэр хуабжьу зэгъэзэхуэн зэрыхуейр. ЗэIущIэм щыхэплъащ КъБР-м и республикэ бюджетыр мы гъэм и япэ илъэс ныкъуэм гъэзэщIа зэрыхъуам.
Япэ илъэс ныкъуэм республикэ бюджетым и хэхъуэр сом мелард 12-рэ мелуан 674,8-рэ е илъэс къалэнхэм я процент 48,1-рэ хъуащ. Зэрыхэхъуэ псынщIагъэр нэгъабэ и апхуэдэ зэманым елъытауэ проценти 108,6-рэ мэхъу. Налог, налогыу щымыт хэхъуэхэр апхуэдэ зэманым елъытауэ сом мелуани 114,5-кIэ дэкIуеящ икIи сом меларди 3-рэ мелуан 876,9-рэ (къалэным и процент 29,8-рэ) хъуащ. Иратыжын хуэмейуэ къыIэрыхьащ сом меларди 8-рэ мелуан 797,9-рэ (къалэным зэрыхъур сом мелард 13-рэ мелуан 325,2-рэщ). НэгъуэщIу жыпIэмэ, ар процент 66-кIэ ягъэзэщIащ.
Республикэ бюджетым и хэщIхэр сом меларди 10-рэ мелуан 521,4-м е илъэсым къалэну ягъэувахэм я процент 35,5-м нэсащ. Социальнэ-щэнхабзэ Iуэхухэм хуаутIыпщащ сом меларди 8-рэ мелуан 22,2-рэ е илъэс къалэным и процент 43,1-р.
Мы илъэсым бюджет инвестицэхэм я хьэкъкIэ капитальнэ хэлъхьэныгъэхэр сом меларди 3-рэ мелуан 569,1-рэ хъуну ягъэуващ. Абыхэм яхэтщ республикэ бюджетым езым и хэхъуэхэмкIэ ищI капитальнэ хэлъхьэныгъэхэри — сом мелардрэ мелуан 316-рэ, федеральнэ субсидиехэм щыщхэри — сом меларди 2-рэ мелуан 253,1-рэ. Сом мелуан 861,7-рэ къагъэIурыщIащ, абыхэм ящыщу сом мелуан 258,1-р республикэм и мылъкухэм я хьэкъкIэ.
Япэ илъэс ныкъуэм къэрал кIуэцI щIыхуэр гъэм и пэщIэдзэм елъытауэ сом меларди 2-рэ мелуан 292-кIэ нэхъ мащIэщ икIи бадзэуэгъуэм и 1-м сом мелардрэ мелуан 498,4-рэ хъурт.
Илъэс ныкъуэм кърикIуахэм япкъ иткIэ бюджетыр зыхущыщIэр сом меларди 2-рэ мелуани 153,4-рэ хъуащ. Ар къыхэкIащ бюджетым Iуэху щхьэхуэхэм хуиутIыпщауэ сом мелардрэ мелуан 971,8-рэ къамыгъэсэбэпу къызэрынам (илъэс къалэным хагъэхьа федеральнэ субсидие зыбжанэр зыхуаутIыпщахэм къыщагъэсэбэпыр хуей щыхъум и дежщ).
ХэкIыпIэхэр зэрымащIэр къилъытэри, КъБР-м и Iэтащхьэм экономикэм и IэнатIэхэм хуаутIыпщын хуейуэ яубзыхуахэм къытемыкIыну икIи ахъшэр къанэ щымыIэу зэрагъэзэхуэну къалэн ящищIащ.
КъБР-м и Iэтащхьэмрэ Правительствэмрэ
я пресс-IуэхущIапIэ.
